Mihkel Tiks

**Mihkel Tiks** (sündinud 11. juunil 1953) on eesti endine korvpallur, ajakirjanik ja kirjanik. 

Mihkel Tiks on lõpetanud 1971. aastal Rapla keskkooli ning 1978. aastal eesti filoloogi ja toimetustöötajana Tartu Riikliku Ülikooli.
## Sportlasekarjäär
Ta hakkas korvpalli mängima Rapla Laste ja Noorte Spordikoolis Olavi Ratase õpilasena, hiljem treenis ja võistles põhiliselt Ilmar Kullami, Ernst Ehaveeru, August Soku ja Heino Krevaldi juhendamisel. 

Ta võitis 1969. aastal NSV Liidu korvpalli noortemeeskonnaga August Soku juhendamisel meistrivõistlustel B-klassis (U16) hõbemedali ja tuli 1970. aastal NSV Liidu korvpallikoondisega juunioride Euroopa meistriks – võites NSV Liidu korvpallikoondisega juunioride (U19) Euroopa meistrivõistlustel 1970. aastal Ateenas (Kreekas), koos Andres Metsariga kuldmedalid ja 1972. aastal Zadaris (Jugoslaavias), koos Jaan Orava ja Viktor Viktoroviga pronksmedalid. Ta kuulus mängujuhina 1970–1972 NSV Liidu juunioride koondisse.

Aastatel 1972–1982 kuulus ta Eesti esindusvõistkonda Kalev. Ta oli Eesti esindusmeeskonnas, mis võitis NSV Liidu meistrivõistlustel korvpallis 1974. (5.) ja 1975. (6.), 1979. (8.), 1981. aastal (9.), 1982. aastal 11. koha. Ta võitis Kalevi meeskonnaga neli korda (1973, 1980 jt), rahvusvahelise Läänemere-äärsete riikide Balti karika.

Aastatel 1972–1982 oli ta Kalevi võistkonnas Tallinnas ja Eesti NSV esindusvõistkonnas ning tuli ka aastatel 1972–1983 8 korda meeskondadega Eesti meistriks korvpallis: 1973, 1974, 1975, 1976, 1977 TRÜ korvpallimeeskonnas ja 1979 (2.), 1980, 1981 2. koht, 1982, 1983 Tallinna Standardi meeskonnas ning 3-l korral (1974, 1976, 1981) Eesti meeste korvpalli karikavõitluste võitjaks, oli ka meeskonna kapten.

Korvpallurina kogetu põhjal on ta kirjutanud näidendeid ja romaane.

Pärast võistlusspordist taandumist 1982. aastal töötas ta alates 1983. aastast kultuuriministeeriumi teatrite valitsuse repertuaarikolleegiumi peatoimetajana, 1986. aastast ajakirja Vikerkaar toimetajana ja 1988. aastast ajakirja Teater. Muusika. Kino peatoimetajana. Rahvarinde asutamiskongressil 1988. aastal valiti ta Rahvarinde volikokku. 
Ta oli 1988. aastal asutatud rühmituse Wellesto asutajaliikmete hulgas. 1992. aastal asutas kirjastuse Revalia. Ta on kuulunud Eesti Ajakirjanike Liitu, Eesti Kirjanike Liitu ja Eesti Teatriliitu. 

Aastatel 1999–2000 oli ta Loksa vallavanem.

## Teoseid
*Näidend "Lahtihüpe", 1980
*"Korvpalliromaan", Eesti Raamat 1985 
*"Ja kui teile siin ei meeldi" (koos Tanel Tiksiga), Revalia 1991
*"Estland selbst entdecken", Huma 1992 
*"Muulane ja kohtlane", Eesti Näitemänguagentuur 2001, ISBN 9985784073
*"Mängumees", Tänapäev 2010, ISBN 9789985629635
*"Elumees", Tänapäev 2011, ISBN 9789949270293
*"Ärimees", Tänapäev 2011, ISBN 9789949271108
*"Muidumees", Tänapäev 2012, ISBN 9789949271924
*"Krimmi vang. Ukraina aeg", Tänapäev 2019, ISBN 9789949856237
*"Krimmi vang II. Vene aeg", Tänapäev 2020, ISBN 9789949856244

## Tunnustus
*1999 – Eesti Näitemänguagentuuri näidendivõistluse II preemia ("Muulane ja kohtlane")
## Viited

## Välislingid

*TIKS, MIHKEL, ESBL
*Verni Leivak. Mihkel Tiks – keha Krimmis, hing Eestis. Postimees, 2. juuni 2012
*Küllike Rooväli. Mihkel Tiks kolib Krimmist soojale maale, eemale Venest. 9. aprill 2014
*Mihkel Tiks: eufooria on Krimmis kadunud. ERR, 18. märts 2015
*Mihkel Tiks: tänapäeva korvpalli kõrval tundub minuaegne mäng jõuetu loivamisena., basket.ee, 1. juuli 2020
*Mihkel Tiks, fotod ajapaik.ee veebiportaalis